Sacenšas riteņbraucēji

Šķilbēnu pagasta Balkanos 28. augustā pulcējās riteņbraucēji, lai piedalītos pirmajās šī gada riteņbraukšanas sacensībās. Uz sacensībām ieradās un startēja 30 dalībnieki, kuri sacentās dažādās distancēs. Divās vecuma grupās bija nopietna konkurence, jo tajās startēja 5 – 6 dalībnieki. Nu jau vairākus gadus mūs visus pārsteidz Aldis Kamaldiņš, kurš ar riteni atbrauc no Rugājiem, piedalās sacensībās un atkal ar riteni brauc atpakaļ uz Rugājiem. Vairākus sacensību dalībniekus, kas kuplināja riteņbraucēju kopējo skaitu, uz sacensībām bija atveduši balvenieši Aigars Pušpurs un Imants Kairišs.

Paldies visiem sacensību dalībniekiem par atsaucību. Paldies palīgiem – tiesnešiem: Aigaram Pušpuram, Anitai Vancānei, Patrīcijai Kozlovskai. Liels paldies visu sacensību protokolu noformētājai Gunitai Zujevai.

Nākamās sacensības riteņbraucējiem būs septembra nogalē, kad sacentīsimies par Viļakas novada čempionāta medaļām.

Veiksmi startos!

***Pēteris Vancāns***